Abasuubuzi abeegattira mu kibiina kya Kampala City Traders Association baweereddwa amagezi okugaziya ennyingiza yaabwe. Baakuutiddwa okussa essira mu kutandika amakolero gaabwe ku bwabwe mu kifo ky’okusuubulanga ebintu mu mawanga amalala nga kino kye kivuddeko abasuubuzi abangi okukaluubirizibwa mu kutambuza ebyamaguzi okubituusa mu katale. Amagezi gano gaabaweereddwa amyuka sipiika wa paalamenti Thomas Tayeebwa mu nsisinkano gy’abaddemu n’aba Kampala City Traders Association nga bakulembeddwa ssentebe waabwe Tadius Musoke bwe babadde bamuleetedde okwemulugunya ku bizibu ebisoomooza abasuubuzi mu kadde kano. Musoke ategeezezza nti okuva lwe baakosebwa omuggalo ogwaleetebwawo Kkovidi, baasanga obuzibu okufuna looni olw’amagoba agali waggulu agaabateebwako abazigaba. Era ayongeddeko nti, “Ekitongole ekiwooza ky’omusolo kigaanye okubasalira ku misolo awamu n’okusonyiwa emisolo egimu. Bannaffe abamu ebintu baabikwatidde e Nakawa lwa misolo kubanga egyalagaanibwa si gye gisoloozebwa. Tusaba gavumenti ne paalamenti batulowoozeeko.” Wabula, Tayebwa yagambye nti, kyennyamiza okulaba ng’ebyenfuna by’eggwanga tebikula olw’abasuubuzi ate okwemalira mu kusuubula ebweru n’okuzimba obuzimbi ebizimbe mu Kampala nga n’ebimu tebiriimu babikoleramu ng’ate waliwo n’omukisa ogw’okuzimba zifakitole ekiyamba n’okutondawo emirimu ate. Tayebwa bano abasabye okwaniriza etteeka erikwata ku kufaayo ku biyiiyizibwa mu ggwanga wano. Etteeka lino lirindiridde Pulezidenti okulissaako omukono nga ne mu kadde kano bateekateeka kuleeta tteeka ddala erikwata ku abo abakozesa ebiyiiyizibwa mu ggwanga wano.